བཻ་རོ་ཙ་ན་
དེའང་རྙིང་མའི་རྫོགས་ཆེན་ཕལ་ཆེ་བ་བཻ་རོ་ཙ་ནས་རྒྱ་གར་རམ་ཁ་ཆེ་འམ་ཡང་ན་རྒྱ་ནག་ནས་གདན་དྲངས་བར་བཤད། དེ་ལས་འགའ་རེ་ནི་བཎ་ཆེན་བི་མ་མི་ཏྲ་དང་དྲན་པ་ཡེ་ཤེས་སམ་དྲན་པ་ནམ་མཁའ་གཉིས་ཀྱིས་བསྒྱུར་དེ་དར་བར་བཤད། བོན་པོའི་རྫོགས་ཆེན་ལ་རྫོགས་པ་ཆེན་པོ་ཞང་ཞུང་སྙན་རྒྱུད་དང་བྱང་སེམས་གབ་པ་དགུ་སྐོར། རྫོགས་ཆེན་བསྒྲགས་པ་སྐོར་གསུམ། རྫོགས་ཆེན་སེམས་སྨད་སྡེ་དགུ ཨ་ཁྲིད་རྫོགས་པ་ཆེན་པོ། རྒྱ་གར་བོན་སྐོར་སོགས་བརྒྱུད་ཁ་མི་འདྲ་བ་དྲུག་ཙམ་ཡོད་ནའང་།དེ་དག་ལས་བན་ཕྱོགས་ཀྱི་རྫོགས་ཆེན་དང་འབྲེལ་བ་ཡོད་ས་གཙོ་བོ་རྒྱ་གར་བོན་སྐོར་རམ་ཡེར་བའི་བོན་སྐོར་རམ་ཡང་ན་བཻ་རོའི་བོན་སྐོར་གྱི་རྫོགས་ཆེན་རྣམས་ཡིན་པར་བཤད། དཔེར་ན་བོན་པོ་རྣམས་ཀྱིས་རྙིང་མའི་རྫོགས་ཆེན་ཐམས་ཆད་བོན་ལུགས་ལས་དཔེར་བཤུས་བ་དང་ཡང་ན་བསྒྱུར་བ་རེད་ཅེད་ཁྱབ་བསྒྲགས་བྱེད་ཡོད་པ་དང་། བན་དེ་རྣམས་ཀྱིས་བོན་ལུགས་རྫོགས་ཆེན་རྣམས་བན་ཕྱོགས་ནས་དཔེར་བཤུས་པ་དང་བསྒྱུར་བ་སོགས་བཤད་ཡོད་པའང་རྒྱ་གར་བོན་སྐོར་འདི་རྣམས་ལ་ངོས་འཛིན་དགོས། སྤྱིར་རིག་གནས་མི་འདྲ་བ་གཉིས་མི་ལོ་སྟོང་ཕྲག་རིང་ལ་ཡུལ་གཅིག་ཏུ་མཉམ་དར་བྱེད་པ་ལ་ཕན་ཚུན་གཅིག་གིས་གཅིག་ལ་ཤན་ཞུགས་ཐེབས་པ་ནི་བན་བོན་ཙམ་མ་ཟད་འཛམ་གླིང་ཤར་ནུབ་ཀྱི་རིག་གནས་རྣམས་ཀྱང་ཕན་ཚུན་འོ་ཆུ་ལྟར་གཅིག་ཏུ་འདྲེས་བཞིན་ཡོད་པས། དེར་ཧ་ལས་དགོས་པ་ཞིག་གཏན་ནས་མིན། འོན་ཀྱང་བན་བོན་གྱི་རྫོགས་ཆེན་རྣམས་ནི་ཤན་ཞུགས་ཙམ་མ་ཟད་ཕན་ཚུན་གཅིག་གིས་གཅིག་ལ་དཔེར་བཤུས་པ་ལྟ་བུ་མང་པོ་ཡོད་དེ། དཔེར་ན་གཞུང་འགའ་རེ་ལས་ཤོག་ལྡེབ་གཉིས་གསུམ་རེ་ལ་ཚིག་སྦྱོར་ཕན་ཚུན་གཅིག་མཚུངས་ཡིན་པ་མང་པོ་འདུག དེ་ལས་བོན་ལུགས་རྒྱ་གར་བོན་སྐོར་ཕལ་ཆེ་བ་དུས་རབས་བཅུ་པའི་ནང་དུ་གཏེར་ལས་དྲངས་བ་དང་།གཏེར་སྟོན་ཡང་བན་དེ་ཡིན་པར་གང་ཞུས་ལྟར་ལགས། ཡང་འགའ་ཞིག་ནི་དུས་རབས་བཅུ་གསུམ་པའི་དཀྱིལ་དང་ཡང་འགའ་རེ་ནི་དུས་རབས་བཅུ་བཞི་པའི་འགོ་ཙམ་ལ་ཡིན། རྙིང་མའི་རྫོགས་ཆེན་གྱི་གཙོ་བོ་བཻ་རོ་རྒྱུད་འབུམ་རྣམས་ཡིན་པས་དེ་ནི་དུས་རབས་བཅུ་གཉིས་ནས་བཅུ་བཞི་པའི་བར་དུ་དར་བ་ཞིག་ཡིན་པས་རྙིང་མའི་རྫོགས་ཆེན་རྣམས་བོན་ལུགས་རྫོགས་ཆེན་གྱིས་གཞིར་བྱས་ནས་དར་བ་ཞིག་རེད་ཅེས་འདོད།དཔེར་ན་བོན་ལུགས་རྫོགས་ཆེན་བསྒྲགས་པ་སྐོར་གསུམ་ནི་བཞེས་སྟོན་དངོས་གྲུབ་གྲགས་པས་སྤྱིལ་ལོ་དུས་རབས་བཅུ་པའི་འགོ་ཙམ་ལ་བོད་ལྗོངས་ལྷོ་བྲག་གི་ཁོང་ཐང་ལྷ་ཁང་ནས་གཏེར་ནས་དྲངས་བ་ཞིག་རེད། དེ་ལ་སྙན་རྒྱུད་ཆེ་ཆུང་གཉིས་ཡོད་ཅིང་གཉིས་ཀ་ཁོང་གི་སློབ་མ་རྒྱ་ཇོ་ལྡེ་ལ་ཡེ་ཤེས་དབལ་མོའི་ལུ་བསྟན་པ་ལྟར་གནང་། སྙན་རྒྱུད་ཆུང་བ་ནི་རྒྱ་ཇོ་ལྡེས་ཁོང་གི་སློབ་མ་རྒྱ་སྟོན་གཉག་ཆུ་ལ་བསྟན། དེས་ཨ་བོ་སྔོན་པོ་ལ་བསྟན། དེས་ཆོ་སྟོན་ཞིག་པོ་ལ་བསྟན། དེས་ལྕེ་སྟོན་ཟུང་གྲགས་ལ་བསྟན། དེས་ཟུར་མེས་དབོན་རྣམ་གསུམ་གྱི་གཙོ་བོ་ཟུར་ཆེན་ཤྰག་ཀྱ་འབྱུང་གནས་ལ་བརྒྱུད་པས་ཆོས་སུ་བསྒྱུར་ནས་དབུ་ལ་རྒྱ་གར་སྐད་སོགས་བཞག མཚན་ལ་སྙན་རྒྱུད་ཐུགས་ཀྱི་མེ་ལོང་དུ་བཏགས་ཏེ་དེང་སང་ཆོས་པ་ཀུན་གྱི་སྤྱོད་བཞིན་ཡོད་པ་དེ་ཡིན་པར་བཤད།དེ་དག་ཐད་ཀར་བསྒྱུར་བ་ཡིན་མིན་མི་ཤེས་ཀྱང་མ་གཞི་དེའི་སྟེང་ནས་འཕེལ་རྒྱས་སོང་བ་ཞིག་ཡིན་པར་ཤིན་ཏུ་གསལ། སྤྱིར་བན་བོན་གཉིས་ཀའི་གཏེར་ཡིག་རྣམས་དང་པོ་ས་ཀ་ཀེ་མོ་ནས་བླ་མ་ཀ་ཀེ་མོས་གཏེར་དུ་དྲངས་བ་དང་། དེ་ལ་གཏེར་སྟོན་རང་དང་དེའི་སློབ་མ་རྣམས་ཀྱིས་རང་གི་བེད་སྤྱོད་སླ་བའི་ཆེད་དུ་ཁ་གསེབ་དང་ཁ་གསལ་མང་པོ་བྱས་ནས་འཕེལ་རྒྱས་སོང་བ་ཞིག་ཡིན་ནའང་གསར་རྩོམ་མིན་པར་ཤེས་དགོས།དེ་ལས་འགའ་ཞིག་ནི་གཏེར་སྟོན་རང་གི་དགོས་མཁོ་དང་བསྟུན་གསར་རྩོམ་བྱེད་པའང་དུ་མ་ཡོད།རྒྱུ་མཚན་དེ་ལ་བརྟེན་ནས་ས་པཎ་དང་སྟག་ལོ་དཔའ་བོ་གཙུག་ལག་ཕྲེང་བ་སོགས་ཀྱིས་རྙིང་མའི་གཏེར་ཆོས་རྣམས་ལ་བཀའ་བཀྱོན་གནང་བའང་རྒྱུ་རྐྱེན་དེ་དག་ལས་བྱུང་བར་ཤིན་དུ་གསལ། དེས་ན་རྙིང་མའི་གཏེར་ཆོས་ཚང་མ་ཕྱོགས་བསྒྲིགས་བྱས་པའི་ཡིག་ཆ་རྙིང་མའི་རྒྱུད་འབུམ་ཟེར་བ་ཞིག་ཡོད། དེ་ནི་ཕལ་ཆེར་དུས་རབས་བཅུ་གཉིས་པ་ཙམ་ནས་དར་བའི་དབུ་བརྙེས། དུས་རབས་བཅུ་བཞི་པ་དང་བཅོ་ལྔ་པ་ཙམ་ལ་རྙིང་མའི་གཏེར་སྟོན་རདྣ་གླིང་པ་དང་འཇིགས་མེད་གླིང་པ་སོགས་བྱོན་ནས་དཔེ་ཆ་དེ་རྣམས་ཕྱོགས་བསྒྲིགས་དང་དག་བཅོས། ཁ་གསེབ་དང་དཀར་ཆག་སོགས་མཛད་ཏེ་འཕེལ་རྒྱས་སུ་སོང་བ་ཞིག་རེད། ཐོག་མར་པོ་ཏི་བཅུ་ཁ་ཞིག་ལས་མེད། འཇིགས་མེད་གླིང་པས་བསྒྲིགས་པའི་དཀར་ཆག་ནང་པོ་ཏི་ཉི་ཤུ་རྩ་དྲུག་ཙམ་ཡོད་པར་བཤད། པེ་ཅིན་བོད་རིག་ཞིབ་འཇུག་ཁང་གིས་དཔེ་སྤྲུན་མཛད་པ་ཞིག་བདག་གི་ལག་ཏུ་འབྱོར་བ་ལ་པོ་ཏི་བཞི་བཅུ་ལྷག་འདུག ཕལ་ཆེ་བའི་ནང་དུ་གཏེར་སྟོན་དང་གཏེར་འདོན་དུས་སོགས་མི་གསལ་བ་དེ་ལྟ་བུ་ཞིག་རེད། དེས་ན་དུས་རབས་བཅུ་གཉིས་པ་ཙམ་ལ་སྣར་ཐང་དགོན་གྱི་བཅོམ་ལྡན་རིག་པའི་རལ་གྲི་དང་དབུས་པ་བླ་མ་སངས་རྒྱས་འབུམ་སོགས་ཀྱིས་བོད་དུ་ཡོད་པའི་བན་ཕྱོགས་ཀྱི་བཀའ་བསྟན་ཡོད་ཚད་ཕྱོགས་བསྒྲིགས་དང་དག་བཅོས་ཐེང་གཅིག་མཛད་མྱོང་ནའང་དེའི་ནང་དུ་རྒྱུད་འབུམ་འདི་བཞག་མེད་པ་དང་། རྗེས་སུ་བུ་སྟོན་རིན་ཆེན་གྲུབ་གྱིས་སྣར་ཐང་གི་བཀའ་འགྱུར་ལ་གཞིར་བཅོལ་ནས་སླར་ཡང་བཀའ་བསྟན་ཕྱོགས་བསྒྲིགས་མཛད་མྱོང་མོད་ཀྱང་དེའི་ནང་དུའང་བཞག་མེད། དེའི་རྗེས་སུ་སི་ཏུ་པཎ་ཆེན་ཆོས་ཀྱི་འབྱུང་གནས་ལ་སྡེ་དགེ་རྒྱལ་པོས་སྦྱིན་བདག་བྱས་ནས་བན་ཁའི་ཕྱོགས་ཀྱི་བཀའ་འགྱུར་རྣམས་སླར་ཡང་ཕྱོགས་བསྒྲིགས་ཐེང་གཅིག་མཛད་མོད་ཀྱང་དེའི་ནང་དུའང་བཞག་མེད་པར་མ་ཟད། སྟག་ལོ་དང་ས་པཎ་དཔའ་བོ་གཙུག་ལག་ཕྲེང་བ་སོགས་ཀྱིས་དཔེ་ཆ་འདི་དག་རྒྱ་གར་ནག་གང་ནས་བྱུང་བ་མི་གསལ་བ་དང་། རྒྱ་བོད་གང་གི་བསྟན་བཅོས་ཡིན་པའང་ཐེ་ཚོམ་ཅན་དུ་གྱུར་བ་སོགས་དོགས་གཞི་མང་པོ་མཛད་ཡོད་པ་དང་།རྒྱལ་དབང་ལྔ་པས་ཀྱང་དེར་དགག་པ་མཛད་ཡོད་པ་སོགས་སུ་བརྟེན་རྒྱུད་འབུམ་འདི་དག་ཀྱང་རྩོད་གཞི་ཅན་ཞིག་གྱུར་བ་རེད། དེའང་བཻ་རོའི་རྫོགས་ཆེན་རྣམས་བོན་གྱི་རྫོགས་ལ་བརྟེན་ནས་དར་བའོ་ཞེས་པའི་རྒྱུ་མཚན་ནི། གཅིག་ན་བཻ་རོའི་སྔོན་ནས་བོན་ལུགས་རྫོགས་པ་ཆེན་པོ་ཞང་ཞུང་སྙན་རྒྱུད་སོགས་དར་ནས་གནས་ཡོད་པར་མ་ཟད་དེ་ལ་བརྟེན་ནས་འཇའ་ལུས་འཕོ་ཆེན་ཉི་ཤུ་རྩ་དྲུག་བྱོན་ཡོད་པ་དང་། གཉིས་སུ་བོན་ལུགས་རྫོགས་ཆེན་རྣམས་བཻ་རོའི་བོན་སྐོར་རམ་རྒྱ་གར་བོན་སྐོར་ཁོ་ན་མ་ཡིན་ཞིང་སྙན་རྒྱུད་བཀའ་བརྒྱུད་སྐོར་བཞི་སོགས་དེ་སྔོན་ནས་དར་ཡོད་པ་དང་།གསུམ་དུ་བན་བོན་གཉིས་ཀྱི་རྫོགས་ཆེན་རྣམས་རྩོམ་ཁོག་དང་རྩོམ་གཤིས་གཅིག་ཡིན་པར་མ་ཟད་གཉིས་ཀ་བོད་རང་གི་བརྩམས་ཆོས་ཡིན་པ་ལས་བསྒྱུར་ཡིག་གི་ཉམས་མེད་པ་དང་།བཞི་ན་དེ་གཉིས་ཀྱི་ནང་དོན་བརྗོད་བྱ་དང་ཉམས་སུ་ལེན་སྟངས་ཕལ་ཆེར་གཅིག་ཏུ་གྲུབ་པ་དང་། ལྔ་པ་བན་ཕྱོགས་ཀྱི་རྒྱུད་འབུམ་ལ་བོད་ཀྱིས་མཁས་པ་དུ་མས་ཁས་མི་ལེན་ཞིང་རྩོད་གཞི་ཅན་དུ་གྱུར་ཡོད་པ་དང་།དྲུག་པ་རྔོག་ལོ་སོགས་བོད་མཁས་དུ་མས་བཻ་རོའི་རྒྱུད་འབུམ་གྱི་རྩོམ་གཤིས་དང་རྩོམ་ཁོག་སོགས་གང་གི་ཐད་ནས་ཀྱང་རྒྱ་གར་དང་མི་འདྲ་ཞིང་བོད་རང་གི་ཐུན་མོང་མ་ཡིན་པའི་ཁྱད་ཆོས་ཚང་བ་བར་བཤད་པ་བཅས་སོ།།